Thandi Maqubela se vonnisoplegging uitgestel - Maroela Media
Regter John Murphy het gesê hy moet “ongelukkig” die vonnisoplegging uitstel tot 4 Augustus, nadat Maqubela vroeër vandeesweek ŉ nuwe regspan aangestel het.
Murphy het Maqubela se nuwe regspan gevra om hom binne die volgende twee weke in kennis te stel of dit moontlik sal wees om die vonnisoplegging vroeër te begin. Dit kan moontlik op 29 Mei wees, afhangende van die regspan se skedule.
ŉ Privaat prokureur, Christiaan Bosman, het vroeër die week bevestig sy firma gaan Maqubela verteenwoordig nadat sy Marius Broeksma, die Legal Aid-prokureur wat haar tydens haar moordverhoor verteenwoordig het, afgedank het.
Bosman het ingestaan vir Kenny Oldwage, die verdedigingsprokureur wat die moordverdagte Oscar Pistorius volgende maand in die Pretoria-hooggeregshof gaan verteenwoordig. Bosman het ook in ŉ verklaring gesê dat Maqubela genoeg fondse het om al die regskostes te betaal en dat die Legal Aid-prokureur se dienste nie meer benodig word nie.
Cobus Esterhuizen, Legal Aid se hoof, het in ŉ aparte verklaring gesê hulle respekteer Maqubela se besluit en dat sy weer van hul dienste gebruik kan maak, as sy in die toekoms wou.
Die hof het Maqubela in November skuldig bevind aan die moord op haar man in 2009 in sy huis in Seepunt, Kaapstad. Sy is ook skuldig bevind op ŉ aanklag dat sy haar man se testament vervals en bedrog gepleeg het, aangesien sy die boedel moontlik benadeel het. – SAPA